Les entitats del sector públic institucional de l'Administració de la Generalitat es nodreixen de recursos públics procedents del pressupost de la Generalitat a canvi dels serveis i les activitats que desenvolupen per compte de l'Administració, o bé de subvencions a l'explotació i el capital, derivades d'obligacions de servei públic, objectius d'interès social o altres que comportin una minoració dels ingressos d'explotació o un augment dels costos de producció.
Els seus ingressos també poden provenir d'altres administracions públiques que, sense participar en les entitats, els atorguin subvencions adreçades al foment de les seves activitats.
Algunes entitats, segons la seva naturalesa, també es poden finançar mitjançant ingressos propis obtinguts directament dels serveis que presten (taxes i preus públics o privats), així com mitjançant els ingressos públics o privats procedents de l'explotació del seu patrimoni que no estigui afectat a activitats i serveis públics.
Les entitats elaboren i aproven internament el seu propi pressupost d'ingressos i despeses, d'acord amb el Pla anual d'activitats i les directrius generals de l'Administració sobre l'assignació de recursos públics procedents d'aquesta, que es concreten en l'ordre d'elaboració dels pressupostos de la Generalitat de Catalunya.
Aquest pressupost s'integra dins el de la Generalitat, que aprova el Parlament de Catalunya.
En conseqüència, la seva gestió es regeix per les disposicions contingudes en les lleis pressupostàries, i per la normativa de finances públiques de la Generalitat de Catalunya.
L' Ordre VEH/137/2017, de 29 de juny, pel qual s'aprova el Pla general de comptabilitat pública de la Generalitat de Catalunya (PGCPGC) estableix, amb caràcter general, els plans de comptabilitat que s'apliquen al sector públic de la Generalitat de Catalunya, en funció de la forma jurídica de l'entitat, i els seus plans especials.
No obstant això, amb l'autorització prèvia de la Intervenció General, les entitats que es financen majoritàriament amb ingressos obtinguts com a contrapartida del lliurament de béns o la prestació de serveis sota condicions comparables a les de mercat poden regir-se pel Pla general de comptabilitat de l'empresa (PGC), tal com es regeixen les societats mercantils amb participació majoritària, directa o indirecta, de la Generalitat de Catalunya.
Les entitats del sector públic de la salut que gestionen serveis sanitaris per compte de l'Administració de la Generalitat de Catalunya en règim de mercat intern regulat, els consorcis reconeguts com a centres CERCA i l'ICREA, d'acord amb el règim d'autonomia de gestió que els atorga la normativa vigent, poden regir-se pel PGC.
Finalment, les entitats sense ànim de lucre es regeixen pel Decret 259/2008, de 23 de desembre, pel qual s'aprova el Pla General de Comptabilitat de les entitats sense ànim de lucre subjectes a la legislació de la Generalitat de Catalunya.
Les entitats del sector públic de l'Administració de la Generalitat poden tenir patrimoni:
• Propi adquirit amb recursos propis o procedents d'herències, donacions i llegats.
• Cedit en ús, afectat al servei, adscrit a les entitats, o en règim de concessió administrativa per part de l'Administració de la Generalitat o d'altres administracions públiques.
L'ús i la gestió del patrimoni de les entitats es regeix per:
• Les facultats que en cada cas els atorguen les normes aplicables a les entitats per raó de la seva naturalesa jurídica.
• El Decret legislatiu 1/2002, de 24 de desembre, pel qual s'aprova el Text refós de la Llei de patrimoni de la Generalitat de Catalunya.
• Les lleis de patrimoni de les administracions que els han conferit títols habilitants per gestionar-lo.